ཅོ་ནེ་དཔོན་པོ་སྐུ་རབས་རིམ་བྱོན་ནི་ཡུལ་འདིའི་ཆོས་སྲིད་གཉིས་ཀྱི་བདག་པོར་མངའ་བ་ནི་ཅོ་ནེ་བསྟན་འགྱུར་དཀར་ཆག་ལས།ས་སྐྱའི་དགེ་བཤེས་ཤེས་རབ་ཡེ་ཤེས་ཀྱིས་བོད་ཀྱི་མགོ་འཛིན་དང་།བསྟན་པའི་སྦྱིན་བདག་གིས་གསུངས་ནས་དགོན་པའི་ལྷ་ཁང་དང་བཅས་པ་དཔོན་པོ་སྤྱང་ཐཱི་ལ་གཏད་དོ།།ཞེས་པས་ཅོ་ནེའི་ཆོས་སྲིད་ཀྱི་ལྟེ་བར་གྱུར།དེ་ནས་དཔོན་བློ་བཟང་དོན་གྲུབ་ཀྱི་དུས་སུ་ཡུལ་འདིར་བན་བོན་འཐབ་རྩོད་ཀྱི་ཤུགས་ཆེ་སྟེ།ཅོ་ནེ་བསྟན་འགྱུར་དཀར་ཆག་ལས།ཐེ་བོའི་ཁོག་ཏུ་ཆོས་མ་དར་ཞིང་མི་རྣམས་སྡིག་པ་ལ་དགའ་བས་ཁྲིམས་དང་འགལ་བ་མང་དུ་བྱས་པར་བརྟེན།མ་རུངས་པ་རྣམས་ཚར་གཅོད་པ་དང་།ཕྱོགས་དེར་དམ་པའི་ཆོས་ཀྱི་སྲོལ་ཡང་གསར་དུ་བཏོན་པར་བྱའོ་སྙམ་དུ་དགོངས་ནས།དམག་གི་དཔུང་མང་པོ་དང་བཅས་དེར་བྱོན།ཞེས་སྔོན་ཅོ་ནེའི་གྲས་སུ་ཐེ་བོའི་ཁོག་གི་བོན་རྣམས་དང་འཐབ་པས་མི་མང་བོ་བསད་པ་དང་།བོན་པོའི་ལས་བྱེད་བྱ་མཁན་གཙོ་བོ་དག་བཟུང་བས་བོན་བཅོམ།དེ་བཞིན་མདོ་སྨད་ཆོས་འབྱུང་ལས།ཐེ་བོ་རྣམས་ཆོས་མ་དར་ཞིང་སྡིག་སྤྱོད་ལ་དགའ་བར་དམག་བརྒྱབ།འབངས་སུ་བཅུག་ནས་ཆོས་དར་བར་བྱས།ཡང་དེ་ཉིད་ལས།ཅོ་ནེ་དཔོན་པོ་བློ་བཟང་དོན་གྲུབ་དང་བདེ་ཐང་མཁན་པོ་ཚངས་དབྱངས་པ་མཆོད་ཡོན་གྱིས་བོན་སྡེ་ཁག་ལྔ་ཡོད་པ་རྣམས་དགེ་ལུགས་པར་བསྒྱུར།ཞེས་པ་བཞིན།བླ་མ་དཀར་པོའི་རྣམ་ཐར་ལས།དབུས་གཙང་གཉིས་ཀྱི་གཙང་ཕྱོགས་ཆས་པའི་རིགས་ལས་ཆད་པའི་བོན་གྱི་བླ་ཆེན་རླང་ཞིག་རྒྱལ་བ་བློ་གྲོས།སྣང་ཞིག་དབང་གི་རྒྱལ་པོ།ཁྲོ་གཤེན་སྤྲུལ་སྐུ་རྒྱལ་མཚན།རྩེ་ཞིག་སྟོང་ཉིད་ཡེ་ཤེས་སོགས་ཆུ་ལ་ཉ་ལྟར་འཛུལ་ཞིང་གནམ་ལ་བྱ་ལྟར་འཕུར་བ།ཕ་བོང་འདམ་ལྟར་བརྫི་ཞིང་།ཉི་མའི་འོད་ཟེར་ལ་ཆིབས་པ་སོགས་རྫུ་འཕྲུལ་ཡ་མ་ཟུང་ལ་དབང་འབྱོར་ཐོབ་པའི་གྲུབ་ཐོབ་མང་དུ་བྱོན་པའི་རྒྱུད་པ་ཡིན་ཞིང་།དེ་ཡང་རླང་ཞིགརྩེ་དབུ།མཁར་རྩེ་སོགས་སྔོན་འགྲོ་མགོན་ཆོས་རྒྱལ་འཕགས་པ་མཆོད་ཡོན་གྱི་བཀས།ནང་བའི་བསྟན་ལ་བཅུག་ཅིང་རང་རང་གི་ལྷ་ཁང་མི་ནུབ་རྒྱལ་མཚན་ཁང་།མི་འགྱུར་གཡུང་དྲུང་ཁང་།ལྷུན་གྲུབ་བཀྲ་ཤིས་ཁང་།མི་འགྱུར་བསེ་མཁར་ཁང་རྣམས་ཕུལ་ཞིང་།འཕགས་པ་མཆོད་ཡོན་ནས་ཐུབ་སྐུ་གླང་དར་ཁྲིམས་ཕོག་མ་སོགས་རྟེན་སྐལ་མང་དུ་བསྩལ།དེ་ལྟར་དམ་པ་འདི་ཉིད་དང་།ཁྲོ་གཤེན་སྤྲུལ་སྐུ་རྒྱལ་མཚན་གྱི་གཞིས་ཀ་རང་གི་ཕ་ཁྱིམ་གཉིས་བོན་གྱི་གྲུབ་མཐའ་མ་འགྱུར་བར་གནས་འདུག་པ།སྐྱབས་རྗེ་ཉིད་ཆེན་པོ་ཧོར་གྱི་ཡུལ་དུ་བཞུགས་སྐབས་གསུང་འཕྲིན་བསྐུར་ཏེ།བླ་བྲང་སྐྱབས་མགོན་རིན་པོ་ཆེར་ཞུས་ཏེ།བོན་གྱི་གྲུབ་མཐའ་བསྒྱུར་ཅིག་ཅེས་བཀའ་ཕེབས་བཞིན་ཞུས་པས།གོང་ས་མཆོག་ནས་མགོན་པོའི་ཞལ་ཐང་བྱིན་ཅན་ཞིག་གནང་སྟེ།ལྷ་རྟེན་ཚང་མ་ཆུ་ལ་བསྐྱོན་ཞེས་བཀའ་སྩལ་བཞིན།སྐྱེལ་མི་རྣམས་ཀྱིས་རྟེན་རྣམས་ཆུ་ལ་བསྐུར་ནས་ཕྱིར་སླེབས་པ་ན།ནུ་བོ་དཀོན་མཆོག་ཚེ་རིང་གི་ཆུང་མ་གློ་བུར་གཟེར་ནད་ཀྱིས་དབུགས་ཆད་ལ་ཁད་དུ་གྱུར།ཞལ་ཐང་དེ་མཆོད་ཁང་ནང་དུ་བཀྲམ་པ་ཙམ་གྱིས་རང་ཞིར་སོང་།ཞེས་སོགས་ལ་གཞིགས་ན་ཅོ་ནེའི་བོན་སོགས་དཔོན་བློ་བཟང་དོན་གྲུབ་ནས་ཡོངས་སུ་བཅོམ་པར་ངེས་སོ།།